**Delir cu lună (glosă)**

*Vero*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cutreierând printre hârtoape,

Implor, cu lupii împreună:

Să vină nori, luna să-ngroape!

Să-mi piei din ochi, lună nebună!

Astrule orb, chemare tristă,

Lumina-ţi de-mi strecori sub pleoape,

Am lac de lacrimi în batistă,

Departe-mi e ce-a fost aproape.

Mă cheamă… nu ştiu ce mă cheamă.

E dor, e vis, e nebunie?

În minte-mi intră fără teamă.

E-a lunii rază,-n agonie?

E o lumină surghiunită,

Prin neguri crâmpoţită-n şoapte,

Zdreanţă de zi nelegiuită

Cutreierând printre hârtoape?

O simt ca pe un soi de tropot,

E blasfemie şi sudalmă,

Şi-not în sunete de clopot,

Şi-apoi îmi plânge luna-n palmă.

Şi-mi este sete, şi mi-e foame,

Şi parca-aş vrea să muşc din lună,

Rup carne din ideograme,

Implor, cu lupii împreună.

Dar nimeni nu mă înţelege,

Mi-e vorba urlet frânt în şapte,

Lumina mi-e fărădelege,

Iar negura-i un fel de lapte

Supt dintr-un sân de piatră seacă

Care m-apasă peste pleoape.

Şi-apoi curg raze, mă atacă!

Să vină nori, luna să-ngroape!

Dar nori-s surzi, sau sunt cu lanţuri

Legaţi de chei de boltă-naltă.

Stau neclintiţi, ring pentru danţuri

Ce strâng belele laolaltă,

Închipuind cadrilul vieţii.

Şi văd nestingherita lună

Lucind şi-n faptul dimineţii.

Să-mi piei din ochi, lună nebună!

Dar tot o văd, şi-aud şi vântul,

Şi-o clipă cred că el mă cheamă

Când îşi tot şuieră cuvântul

Foşnind prin galbena grozamă.

Dar n-a fost el. Râde şi pleacă.

Şi-mi lasă vocea-ţi de altistă

Sub soare-n amintiri să-mi zacă,

Astrule orb, chemare tristă.

E tristă, sau e nebunie,

Un balamuc de glasuri roşii,

Speranţă-ntr-o şarlatanie,

Un borş în care mor cocoşii?

Nu ştiu şi nici nu îmi mai pasă,

Căci iar vin nove la agape

Şi-mi creşte-n minte-o nebuloasă

Lumina-ţi de-mi strecori sub pleoape.

Ce-s pleoapele şi la ce-s bune?

Când le cobor sub raze rele

Sub ele prind sclipiri nebune,

Şi-n irisuri am dans de iele

Ce sparg culoarea cu piciorul.

Verdele, sub căprui, rezistă,

Dar tropăie-ndrăcit soborul,

Am lac de lacrimi în batistă.

Mi-e verde-acum lumina lunii,

Iar bezna vrea să se-nroşească.

Nu, nu mă-nchideţi cu nebunii!

Raţiunea mea vrea să trăiască!

Da, am în ea un soi de tropot,

Şi-l caut cu priviri mioape,

Şi-apoi aleargă totu-n ropot…

Departe-mi e ce-a fost aproape.

Departe-mi e ce-a fost aproape.

Am lac de lacrimi în batistă,

Lumina-ţi de-mi strecori sub pleoape,

Astrule orb, chemare tristă.

Să-mi piei din ochi, lună nebună!

Să vină nori, luna să-ngroape!

Implor, cu lupii împreună,

Cutreierând printre hârtoape.